Θεσπίζει τις απαιτήσεις για την τακτική τριμηνιαία παραγωγή στατιστικών σχετικά με τις κενές θέσεις εργασίας* στην Ευρωπαϊκή Ένωση (ΕΕ). Αυτές οι τριμηνιαίες στατιστικές εξυπηρετούν τη βραχυπρόθεσμη ανάλυση του κύκλου επιχειρηματικής δραστηριότητας (δηλ. την παρακολούθηση των διακυμάνσεων της επιχειρηματικής δραστηριότητας σε μια οικονομία για μια χρονική περίοδο). Από το 2010 κάθε χώρα της ΕΕ πρέπει να υποβάλει στην Ευρωπαϊκή Επιτροπή (Eurostat) στοιχεία για τις κενές θέσεις εργασίας σε επιχειρήσεις με 1 ή περισσότερους εργαζομένους. Οι χώρες της ΕΕ πρέπει να διαβιβάζουν τα εν λόγω στοιχεία ανά οικονομική δραστηριότητα εντός 70 ημερών από το πέρας του εν λόγω τριμήνου. Πεδίο εφαρμογής Τα στοιχεία καλύπτουν όλες τις οικονομικές δραστηριότητες που ορίζονται από το κοινό σύστημα ταξινόμησης για τις οικονομικές δραστηριότητες στην ΕΕ, το ισχύον σύστημα ταξινόμησης NACE*, με εξαίρεση τις δραστηριότητες των νοικοκυριών ως εργοδοτών και τις δραστηριότητες των υπερπόντιων οργανισμών και φορέων. Μολονότι καλύπτονται οι γεωργικές και δασικέςκαθώς και οι αλιευτικές δραστηριότητες , όπως ορίζεται στο ισχύον σύστημα NACE, είναι προαιρετική η διαβίβαση στοιχείων, όμως οι χώρες της ΕΕ που επιθυμούν να παρέχουν στοιχεία για αυτούς τους τομείς πρέπει να το πράττουν σύμφωνα με τον παρόντα κανονισμό. Λόγω της αυξανόμενης σημασίας που έχουν οι υπηρεσίες προσωπικής φροντίδας (δραστηριότητες βοήθειας κατ’ οίκον και δραστηριότητες κοινωνικής μέριμνας χωρίς παροχή καταλύματος) για τη δημιουργία θέσεων απασχόλησης, ζητείται επίσης από τις χώρες της ΕΕ να διαβιβάζουν, προαιρετικά, στοιχεία για τις κενές θέσεις εργασίας για τις υπηρεσίες αυτές. Τα στοιχεία πρέπει να υποβάλλονται ανά οικονομική δραστηριότητα, σύμφωνα με το ισχύον σύστημα NACE, σε επίπεδο τίτλου. Τα στοιχεία συλλέγονται στις χώρες της ΕΕ, τη Νορβηγία, την Ελβετία και την πρώην Γιουγκοσλαβική Δημοκρατία της Μακεδονίας. Ημερομηνίες αναφοράς και προδιαγραφές Οι χώρες της ΕΕ πρέπει να συλλέγουν τα τριμηνιαία στοιχεία με μνεία σε ειδικές ημερομηνίες αναφοράς. Αυτές καθορίζονται από την επιτροπή του ευρωπαϊκού στατιστικού συστήματος, η οποία απαρτίζεται από εθνικούς εμπειρογνώμονες, επικουρεί την Ευρωπαϊκή Επιτροπή και τελεί υπό την προεδρία της Ευρωπαϊκής Επιτροπής. Οι χώρες οφείλουν επίσης να παρέχουν στοιχεία για τις κατειλημμένες θέσεις, ώστε να τυποποιούνται τα δεδομένα για τις κενές θέσεις εργασίας με σκοπό τη διενέργεια συγκρίσεων. Οι χώρες πρέπει να εφαρμόζουν εποχικές προσαρμογές στα τριμηνιαία δεδομένα για τις κενές θέσεις εργασίας. Διαβίβαση δεδομένων Οι χώρες της ΕΕ πρέπει να διαβιβάζουν τα δεδομένα στη Eurostat στον μορφότυπο και στις σχετικές προθεσμίες που καθορίζονται από την επιτροπή του ευρωπαϊκού στατιστικού συστήματος. Ποιοτική αξιολόγηση Μόλις η Eurostat λάβει τα στοιχεία από τις χώρες της ΕΕ, τα ελέγχει για να δει αν είναι πλήρη και συνεπή. Χρηματοδότηση Οι χώρες της ΕΕ είχαν τη δυνατότητα να λάβουν χρηματοδότηση από την ΕΕ για την πρώτη τριετία της συλλογής δεδομένων ως συνεισφορά στο κόστος που συνεπάγονταν οι σχετικές εργασίες. Εκθέσεις Ανά τριετία η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του κανονισμού. Η εν λόγω έκθεση αξιολογεί την ποιότητα των στατιστικών που παρέχονται από τις χώρες της ΕΕ, καθώς και την ποιότητα των ευρωπαϊκών συγκεντρωτικών στοιχείων, και εντοπίζει τους τομείς που επιδέχονται βελτίωση. Εκτελεστικές πράξεις Ο κανονισμός (ΕΚ) αριθ. 1062/2008 καθορίζει τις διαδικασίες προσαρμογής σε εποχικές διακυμάνσεις και τις εκθέσεις ποιότητας. Ο κανονισμός (ΕΚ) αριθ. 19/2009 ορίζει την κενή θέση εργασίας, τις ημερομηνίες αναφοράς για τη συλλογή των στοιχείων, τις προδιαγραφές για τη διαβίβαση των στοιχείων και τις μελέτες σκοπιμότητας.